Verswakte Wallis klop Tonga op ’n drafstap | Netwerk24
Verswakte Wallis klop Tonga op ’n drafstap
16 Junie 2017 11:41
Sam Davies, Wallis se losskakel, het Vrydagoggend vier strafskoppe oorgeklits wat deurslaggewend in sy span se oorwinning van 24-6 oor Tonga was.
Sam Davies se skopstewel was deurslaggewend in die sege oor Tonga. Foto: Getty Images
Dié wedstryd is in Auckland gespeel.
Die Walliese vleuel Alex Cuthbert, met sy drie in die eerste helfte, en ’n strafdrie in die laaste minuut was verantwoordelik vir die wenspan se ander punte.
Tane Takulua, Tonga se skrumskakel, het twee strafdoele vir sy span aangeteken.
Die toets sou eers in Nuku’alofa, die hoofstad van Tonga, gespeel geword het, maar is na Auckland verskuif omdat daar kommer oor die toestand van die veld was. Dit het as ’n voorwedstryd vir die toets tussen Nieu-Seeland en Samoa gedien.
Tonga het al ses keer vantevore teen Wallis gespeel, maar kon hom nog nooit klop nie.
Dié toets was ’n gulde geleentheid om dié sake reg te stel, aangesien 12 van Wallis se voorste spelers tans op toer is saam met die Britse en Ierse Leeus.
Wallis was egter van meet af aan in beheer, en die televisie-skeidsregter het Cuthbert twee keer van ’n drie ontneem, voor sy derde probeerslag vir die aand suksesvol was.
Hy het sy eie lugskop opgevolg en oorgeduik vir die eerste drie van die toets.
Wallis kon nog verder gewen het as Davies nie die regoppaal met twee van sy stelskoppe getref het nie.
Wallis se strafdrie is in die laaste minuut van die wedstryd toegeken toe Tonga se voorspelers ’n dryfmaalbeweging op onwettige wyse gestuit het.
Bok-agterspelers boks bo hul gewigsklas
Unieke spankultuur groei, sê Oupa
Springbokke staal hulle vir fisieke Franse
Malcolm Marx wil vir Bismarck nadoen